የአራት ክልሎች የኢንዱስትሪ ልማት ኮርፖሬሽኖች 12 ቢሊዮን ብር ብድር ጠየቁ

በአማራ፣ በደቡብ፣ በኦሮሚያና በትግራይ ክልሎች የተቋቋሙ የኢንዱስትሪ ልማት ኮርፖሬሽኖች፣ በኢንዱስትሪ ሚኒስቴር አማካይነት የኢትዮጵያ ልማት ባንክ 12 ቢሊዮን ብር እንዲያሰጣቸው ጥያቄ አቀረቡ፡፡የኢትዮጵያ ልማት ባንክ ምክትል ፕሬዚዳንት አቶ ተሾመ ዓለማየሁ ለሪፖርተር እንደገለጹት፣ አራቱ ኮርፖሬሽኖች በኢንዱስትሪ ሚኒስቴር አስተባባሪነት ብድር እንዲሰጣቸው ጥያቄ አቅርበዋል፡፡‹‹ኮርፖሬሽኖቹ የአዋጭነት ጥናት አቅርበዋል፡፡ እኛም ጥያቄውን ከመረመርን በኋላ በ20/80 ሥሌት ብድሩን እንፈቅዳለን፤›› ሲሉ አቶ ተሾመ አስረድተዋል፡፡መንግሥት የግብርና ምርቶችን በስፋት በሚመረትባቸው 17 ቦታዎች የአግሮ ኢንዱስትሪ ፓርኮችን ለመገንባት አቅዷል፡፡በመጀመርያ ዙር በአማራ ክልል ቡሬ፣ በደቡብ ክልል ይርጋለም፣ በትግራይ ክልል ሁመራና በኦሮሚያ ክልል ባቱ አካባቢዎች ፓርኮቹን ለመገንባት ታቅዷል፡፡ለእነዚህ አራት የኢንዱስትሪ ፓርኮች ግንባታ 17 ቢሊዮን ብር ካፒታል የሚያስፈልግ ሲሆን፣ አምስት ቢሊዮን ብር የሚሆነውን ኮርፖሬሽኖቹ በመዋጮ መልክ ያወጣሉ፡፡አቶ ተሾመ እንደገለጹት፣ የኮርፖሬሽኖቹ ካፒታል ሊጨምር ይችላል፡፡ ‹‹ባንኩም ኮርፖሬሽኖቹ ያቀረቡትን የአዋጭነት ጥናት በራሱ መንገድ ከመረመረ በኋላ በቅርቡ ምላሽ ይሰጣል፤›› ብለዋል፡፡ የአግሮ ኢንዱስትሪ ፓርኮቹ በፌዴራል መንግሥት የታቀዱ ሲሆን፣ የፓርኮቹ ባለቤቶች ክልሎች ናቸው፡፡እነዚህ የአግሮ ኢንዱስትሪ ፓርኮች ግንባታ በመስከረም 2009 ዓ.ም. እንደሚጀመርና በአራት ዓመት ጊዜ ውስጥ እንደሚጠናቀቅ፣ ጥር 30 ቀን 2008 ዓ.ም. ጠቅላይ ሚኒስትር ኃይለ ማርያም ደሳለኝ በመሩት ስብሰባ ላይ ተገልጾ ነበር፡፡ነገር ግን 2009 ዓ.ም. ሊጠናቀቅ ቀናት ብቻ ቢቀሩትም ግንባታው አልተጀመረም፡፡ ከኢንዱስትሪ ሚኒስቴር የወጡ መረጃዎች እንደሚጠቁሙት፣ ግንባታው የዘገየው የዲዛይንና የግንባታ ውል መመርያ ዝግጅቶች ረዥም ጊዜ  በመውሰዳቸው ነው፡፡የእነዚህ አግሮ ኢንዱስትሪ ፓርኮች መቋቋም በአዲስ አበባና ዙሪያዋ ተወስኖ የቆየውን የአግሮ ኢንዱስትሪ ክምችት ወደ ክልሎችም እንደሚወስደው፣ ከዚህም በላይ በአገሪቱ የግብርና ምርቶች ላይ እሴት በመጨመር ኤክስፖርት ለማድረግ ትልቅ ድርሻ እንደሚኖረው ተገልጿል፡፡ 